**projektas**

**reg. Nr. T-219**

**2.12.darbotvarkės klausimas**

**Pasvalio rajono savivaldybės taryba**

**Sprendimas**

**Dėl** **INTENSYVIOS KRIZIŲ ĮVEIKIMO PAGALBOS PASLAUGŲ TEIKIMO PASVALIO RAJONO GRŪŽIŲ VAIKŲ GLOBOS NAMŲ ŠEIMOS KRIZIŲ CENTRE TVARKOS APRAŠO PATVIRTINIMO**

2022 m. lapkričio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos socialinių paslaugų įstatymo 13 straipsnio 1 dalimi, vykdydama Socialinių paslaugų katalogo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“ (Lietuvos Respublikos socialinės apsaugos ir darbo ministro 2022 m. birželio 30 d. įsakymo Nr. A1-451 redakcija), 12.6 papunktį, Pasvalio rajono savivaldybės taryba nusprendžia:

### Patvirtinti Intensyvios krizių įveikimo pagalbos paslaugų teikimo Pasvalio rajono Grūžių vaikų globos namų Šeimos krizių centre tvarkos aprašą (pridedama).

1. Nustatyti, kad šis sprendimas:
   1. įsigalioja 2022 m. gruodžio 1 d.
   2. skelbiamas Teisės aktų registre ir Pasvalio rajono savivaldybės interneto svetainėje www.pasvalys.lt.

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Socialinės paramos ir sveikatos skyriaus

Vyriausioji specialistė Danguolė Bronislava Brazdžionienė

Suderinta DVS Nr. RTS-242

PATVIRTINTA

Pasvalio rajono savivaldybės tarybos

2022 m. lapkričio d. sprendimu Nr. T1-

**INTENSYVIOS KRIZIŲ ĮVEIKIMO PAGALBOS PASLAUGŲ TEIKIMO PASVALIO RAJONO GRŪŽIŲ VAIKŲ GLOBOS NAMŲ ŠEIMOS KRIZIŲ CENTRE TVARKOS APRAŠAS**

**I SKYRIUS**

**BENDROSIOS NUOSTATOS**

1. Intensyvios krizių įveikimo pagalbos paslaugų teikimo Pasvalio rajono Grūžių vaikų globos namų Šeimos krizių centre tvarkos aprašas (toliau – Aprašas) nustato Pasvalio rajono Grūžių vaikų globos namų Šeimos krizių centre (toliau – Krizių centras) teikiamas akredituotas socialinės priežiūros paslaugas (toliau – paslaugos), jų teikimo tvarką ir sąlygas, gavėjus bei paslaugas teikiančius subjektus, taip pat dokumentų Krizių centre teikiamoms paslaugoms gauti pateikimo, jų nagrinėjimo ir sprendimų priėmimo tvarką.

2. Krizių centras teikia intensyvią krizių įveikimo pagalbą: socialinių įgūdžių ugdymo, palaikymo ir (ar) atkūrimo, pagalba, kitų būtinųjų paslaugų (asmens higienos, buitinių ir kt.) suteikimas ir (ar) organizavimas asmeniui (šeimai), siekiant atkurti jo (jos) savarankiškumą, prarastus socialinius ryšius ir padėti integruotis į visuomenę, laikino apgyvendinimo, jei asmuo (šeima) dėl patirto smurto, prievartos, nustatyto vaiko apsaugos poreikio ar kitų priežasčių negali naudotis savo gyvenamąja vieta.

3. Krizių centre paslaugos teikiamos:

3.1. krizinėje situacijoje esantiems asmenims ir jų vaikams, deklaravusiems gyvenamąją vietą ir (ar) faktiškai gyvenantiems Pasvalio rajone, kuriems nustatytas intensyvios krizių įveikimo pagalbos ir apgyvendinimo Krizių centre paslaugų poreikis;

3.2. esant laisvų vietų, kitų rajonų gyventojams, sudarius trišalę sutartį, kurią pasirašo paslaugos gavėjas, tos savivaldybės, iš kurios atvykstama administracijos direktorius ar jo įgaliotas asmuo, Pasvalio rajono Grūžių vaikų globos namų (toliau – Globos namų) direktorius ar jo įgaliotas asmuo. Sutarties forma tvirtinama Globos namų direktoriaus įsakymu.

4. Apraše vartojamos sąvokos suprantamos taip, kaip jos apibrėžtos Lietuvos Respublikos apsaugos nuo smurto artimoje aplinkoje įstatyme, Lietuvos Respublikos socialinių paslaugų įstatyme, Lietuvos Respublikos vaiko teisių apsaugos pagrindų įstatyme, Socialinių paslaugų kataloge.

**II SKYRIUS**

**TEIKIAMŲ PASLAUGŲ GAVĖJAI**

5. Intensyvios krizių įveikimo pagalbos paslaugų gavėjas **–** asmuo (šeima), kuris yra krizinėje situacijoje ir jam, vadovaujantis Asmens (šeimos) socialinių paslaugų poreikio nustatymo ir skyrimo tvarkos aprašu, patvirtintu Pasvalio rajono savivaldybės (toliau – Savivaldybė) tarybos 2021 m. vasario 24 d. sprendimu Nr. T1-17 „Dėl Asmens (šeimos) socialinių paslaugų poreikio, senyvo amžiaus asmens, suaugusio asmens su negalia bei vaiko su negalia socialinės globos poreikio nustatymo ir skyrimo tvarkos aprašo patvirtinimo“ (toliau – Socialinių paslaugų poreikio nustatymo tvarkos aprašas), nustatytas Krizių centre teikiamų intensyvios krizių įveikimo pagalbos paslaugų poreikis (toliau – paslaugų gavėjas):

5.1. vaikai, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra, kiti tos šeimos vaikai kartu su jų atstovais (atstovu) pagal įstatymą,

5.2. socialinę riziką patiriantys vaikai ir jų šeimos;

5.3. socialinę riziką patiriantys suaugę asmenys;

5.4. socialinę riziką patiriančios šeimos;

5.5. smurtautojai;

5.6. kiti asmenys (pvz., smurtą patyrę asmenys, jų vaikai, prekybos žmonėmis auka ir kt.).

6. Krizių centre tuo pačiu metu neturi būti apgyvendinami nuo smurto ir (ar) prekybos žmonėmis nukentėję asmenys ir smurtautojai.

7. Intensyvios krizių įveikimo pagalbos paslaugos negali būti teikiamos asmenims, kuriems reikalinga būtinoji medicinos pagalba, taip pat asmenims, apsvaigusiems nuo alkoholio ar kitų psichotropinių medžiagų ir (ar), kai vertinant asmens (šeimos) socialinių paslaugų poreikį nustatyta, kad yra būtinas stacionarus gydymas ir (ar) reikalinga būtinoji psichiatrinė pagalba, ir (ar) asmuo serga ūmiomis, užkrečiamomis infekcinėmis ligomis, ir (ar) aktyviąja tuberkulioze.

8. Jei Krizių centro darbuotojo vertinimu, į Krizių centrą kreipiasi Aprašo 7 punkte nurodyti asmenys, jie nukreipiami į sveikatos priežiūros įstaigą ar kitą instituciją, kur šiems asmenims būtų suteikta reikalinga pagalba.

9. Intensyvios krizių įveikimo pagalbos paslaugos teikiamos ir (ar) organizuojamos asmeniui (šeimai) vadovaujantis šiais principais: bendradarbiavimo, dalyvavimo, kompleksiškumo, prieinamumo, socialinio teisingumo, tinkamumo, veiksmingumo, visapusiškumo, įgalinimo, žmogaus teisių ir pagrindinių laisvių pagarbos, nediskriminavimo, žmogaus orumo gynimo, asmens (šeimos) individualumo.

**III SKYRIUS**

**TEIKIAMŲ PASLAUGŲ SKYRIMAS**

10. Dėl intensyvios krizių įveikimo pagalbos paslaugų, kurių teikimą finansuoja Savivaldybė iš savo biudžeto lėšų ar iš valstybės biudžeto specialių tikslinių dotacijų savivaldybių biudžetams, gavimo turi būti kreipiamasi į asmens (šeimos) faktinės arba deklaruotos gyvenamosios vietos (toliau – gyvenamoji vieta) seniūniją, pateikiant Prašymą-paraišką socialinėms paslaugoms gauti (forma SP-8, patvirtinta Lietuvos Respublikos socialinės apsaugos ir darbo ministro įsakymu) (toliau – Prašymas-paraiška). Dėl šios paslaugos gavimo gali kreiptis:

10.1. asmuo (vienas iš suaugusių šeimos narių) ar jo globėjas, rūpintojas;

10.2. veikdami asmens (šeimos) ar visuomenės socialinio saugumo interesais –bendruomenės nariai ar kiti suinteresuoti asmenys.

11. Gavę Prašymą-paraišką, Savivaldybės administracijos seniūnijų socialinio darbo organizatoriai, vadovaudamiesi Socialinių paslaugų poreikio nustatymo tvarkos aprašu, nustato paslaugų poreikį.

12. Sprendimas dėl socialinių paslaugų asmeniui (šeimai) skyrimo, jų teikimo sustabdymo ar nutraukimo (toliau – Sprendimas) priimamas Savivaldybės administracijos seniūnijos socialinio darbo organizatoriaus ar socialinių paslaugų įstaigos socialinio darbuotojo, nustačiusio asmens (šeimos) socialinių paslaugų poreikį, teikimu. Sprendimą (forma SP-9, patvirtinta Lietuvos Respublikos socialinės apsaugos ir darbo ministro įsakymu) priima Savivaldybės administracijos direktoriaus įgaliotas asmuo – Savivaldybės administracijos Socialinės paramos ir sveikatos skyriaus (toliau – Skyrius) vedėjas. Skyriaus specialistas informaciją apie paslaugų skyrimą, stabdymą, nutraukimą suveda į Socialinės paramos informacinę sistemą SPIS.

13. Asmens (šeimos), gyvenančio (-ios) kitame rajone, paslaugų poreikį įvertina ir priima Sprendimą gyvenamosios vietos savivaldybė. Globos namams pateikiama asmens byla ir trišalė sutartis. Byloje turi būti:asmens Prašymas-paraiška; Sprendimas dėl paslaugų skyrimo;asmens tapatybės dokumento kopija;pažyma apie deklaruotą gyvenamąją vietą arba pažyma, patvirtinanti, kad asmuo įtrauktas į gyvenamosios vietos neturinčių asmenų apskaitą;neįgaliojo pažymėjimo, neįgalumo nustatymo pažymos ar specialiųjų poreikių lygio nustatymo pažymos kopijos (jei yra nustatyta).

14. Krizių centre paslaugas gaunantiems asmenims paslaugų teikimo laikotarpiu – paslaugų poreikį nustato Globos namų direktoriaus įgaliotas socialinis darbuotojas.

15. Išskirtiniais atvejais, kai asmuo (šeima) patiria fizinį ar psichologinį smurtą ar kyla grėsmė jo fiziniam ar emociniam saugumui, Savivaldybės administracijos direktoriaus įgaliotas asmuo – Skyriaus vedėjas, gavęs informaciją iš Globos namų apie asmens (šeimos) apgyvendinimą, gali priimti Sprendimą nenustačius socialinių paslaugų poreikio.

16. Jei vaikui, vadovaujantis Vaiko teisių apsaugos pagrindų įstatymo 364 straipsniu, organizuojama vaiko laikinoji priežiūra socialinę priežiūrą teikiančioje socialinių paslaugų įstaigoje, Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos (toliau – Tarnyba) arba jos įgaliotas teritorinis skyriaus, vadovaudamasis Vaiko laikinosios priežiūros tvarkos aprašu, patvirtintu Lietuvos Respublikos socialinės apsaugos ir darbo ministro 2019 m. gruodžio 20 d. įsakymu Nr. A1-794 „Dėl vaiko laikinosios priežiūros tvarkos aprašo patvirtinimo“ (su visais aktualiais pakeitimais) (toliau – Vaiko laikinosios priežiūros tvarkos aprašas), užpildo Vaiko laikinosios priežiūros organizavimo socialinę priežiūrą teikiančioje socialinių paslaugų įstaigoje aktą (Vaiko laikinosios priežiūros tvarkos aprašo 2 priedas) (toliau – aktas), kurio originalas lieka Tarnyboje arba jos įgaliotame teritoriniame skyriuje, o kopija – Globos namams ir vaiko tėvams ar kitiems jo atstovams pagal įstatymą, kurie Krizių centre apgyvendinami kartu su juo (jei kopijos negalima pateikti iš karto, ji krizių centrui ir vaiko tėvams ar kitiems jo atstovams pagal įstatymą išsiunčiama registruotu paštu arba elektroniniu paštu ne vėliau kaip kitą darbo dieną nuo akto surašymo dienos).

17. Globos namai, gavę Aprašo 16 punkte nurodytą aktą, jį nedelsiant, bet ne vėliau nei per 1 darbo dieną, persiunčia elektroninio ryšio priemonių pagalba Skyriui. Skyriaus vedėjas vadovaudamasis šiuo dokumentu, priima sprendimą skirti Krizių centro paslaugas per 3 kalendorines dienas nuo akto gavimo dienos.

**IV SKYRIUS**

**PASLAUGŲ TEIKIMO ORGANIZAVIMAS**

18. Krizių centre paslaugos asmeniui (šeimai) teikiamos Globos namams gavus Sprendimą dėl šių paslaugų skyrimo (išskyrus išimtis krizės metu).

19. Paslaugos teikimą galima atidėti asmens gydymosi stacionarioje įstaigoje metu, jei pateikiama gydytojo pažyma, taip pat nurodžius kitas svarbias priežastis. Apie tai Globos namai raštu informuoja Skyrių.

20. Globos namai, pradėdami teikti paslaugas, su asmeniu ar asmens atstovu pasirašo Paslaugų teikimo sutartį, kurios formą įsakymu tvirtina Globos namų direktorius bei pasirašytinai supažindina su Krizių centro vidaus tvarkos taisyklėmis. Sutartyje nustatomos intensyvios krizių įveikimo ir apgyvendinimo Krizių centre paslaugų teikimo sąlygos, teikimo laikas, šalių teisės, pareigos, sutarties nutraukimo ir kitos sąlygos.

21. Teikiant intensyvią krizių įveikimo pagalbą asmeniui (šeimai), teikiamos tokios paslaugos: bendravimas, psichologinė pagalba, psichosocialinė pagalba, laikinas apgyvendinimas, kasdienio gyvenimo įgūdžių ugdymas ir (ar) palaikymas, ir (ar) atkūrimas (savitvarka, asmens higiena, sveika gyvensena, namų ruoša, namų saugumas, švara ir tvarka, maisto ruošimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.), darbo įgūdžių ugdymas, apsaugos organizavimas, kitos paslaugos, reikalingos konkrečiam asmeniu.

22. Teikiamos paslaugos, jų forma, skaičius ir teikimo dažnumas parenkamas individualiai ir paslaugos teikiamos konkrečiam paslaugų gavėjui taip, kad užtikrintų asmens geriausius interesus, atitiktų jo poreikius, kylančius dėl krizinės situacijos ir padėtų sėkmingai ją spręsti. Paslaugų teikimo sudėtį, apimtis, dažnumą ir pan. nustato Krizių centro socialinis darbuotojas, užpildydamas Krizių centro teikiamų paslaugų teikimo planą, kurio forma tvirtinama Globos namų direktoriaus įsakymu.

23. Apgyvendinus vaiką ir jo atstovą (-us) pagal įstatymą, taip pat, jei yra priimtas toks sprendimas, ir kitą šeimos vaiką (-us) Krizių centre (toliau kartu – šeima), vaiko ir šeimos poreikiai yra vertinami ir pagalbos vaikui ir šeimai planas sudaromas, vadovaujantis Atvejo vadybos tvarkos aprašu, patvirtintu socialinės apsaugos ir darbo ministro 2018 m. kovo 29 d. įsakymu Nr. A1-141 „Dėl atvejo vadybos tvarkos aprašo patvirtinimo“ (toliau – Atvejo vadybos tvarkos aprašas). Pagalbos vaikui ir šeimai plano įgyvendinimą koordinuoja atvejo vadybininkas. Krizių centras priskiria šeimai socialinį darbuotoją, kuris dalyvauja vertinant vaiko ir šeimos poreikius, sudarant pagalbos vaikui ir šeimai planą, įgyvendinant šiame plane jo kompetencijai priskirtus veiksmus ir teikiant paslaugas, taip pat, stebi teikiamų paslaugų poveikį vaikui ir šeimai, jų krizinės situacijos sprendimui, vertina, ar pasirinktos paslaugos vis dar geriausiai atitinka vaiko ir šeimos individualius poreikius.

24. Paskirtas socialinis darbuotojas kartu su vaiku ir jo šeima turi aptarti, kaip šeima vykdys ir kitus įsipareigojimus (pvz., dirbti, užtikrinti nenutrūkstamą vaiko dalyvavimą mokymosi ir ugdymosi procese ir pan.), ir organizuoti paslaugas, kurios būtinos šiems įsipareigojimams įvykdyti, teikimą (pvz., pavėžėjimo paslaugą, kai nėra kitų galimybių įgyvendinti šeimos įsipareigojimus).

25. Paskirtas socialinis darbuotojas turi suteikti vaikui informaciją jam suprantama kalba, atitinkančia jo amžių, raidą, gebėjimus apie tai, kas yra Krizių centras, kodėl šeima turi gyventi Krizių centre, kaip Krizių centras sieks padėti šeimai, kokios yra Krizių centro taisyklės, vaiko ir jo šeimos teisės ir pareigos. Vaikui turi būti sudarytos galimybės užduoti rūpimus klausimus, susijusius su krizių centru ir jo bei jo šeimos buvimu krizių centre, išsakyti savo lūkesčius, norus ir pasiūlymus, kurie turi būti įvertinti priimant sprendimus, susijusius su paslaugų teikimu ir vaiko bei šeimos buvimu Krizių centre.

26. Vaiko saugumas Krizių centre laikomas aukščiausiu prioritetu, todėl Krizių centras privalo užtikrinti vaikams saugią aplinką. Rekomenduojama, kad Krizių centre būtų patvirtinta vaiko apsaugos politika, kuri numatytų Krizių centre įgyvendinamas vaiko apsaugos nuo bet kokios formos smurto ir išnaudojimo prevencines priemones, aiškias procedūras, kaip yra reaguojama į bet kokio smurto prieš vaiką atvejus, kas ir kaip apie juos informuojamas, kokie duomenys pateikiami informuojant, ir kas ir kaip užtikrina šių atvejų sprendimą, darbuotojų ir savanorių patikrinimą dėl atitikimo Vaiko teisių apsaugos pagrindų įstatymo 30 straipsnyje nustatytiems reikalavimams, kt. Su vaiko apsaugos politika, jei ji yra patvirtinta Krizių centre, turi būti supažindinamas visas Krizių centro personalas, apimant ir ūkio personalą ar kitą personalą, tiesiogiai nedirbantį su paslaugų gavėjais, taip pat visi savanoriai.

**V SKYRIUS**

**MOKĖJIMAS UŽ TEIKIAMAS SOCIALINES PASLAUGAS**

27. Intensyvios krizių įveikimo pagalbos paslaugos įkainį nustato Savivaldybės taryba.

28. Asmenų mokėjimo už Krizių centro paslaugas dydis ir tvarka nustatomi vadovaujantis Lietuvos Respublikos Vyriausybės bei Savivaldybės tarybos priimtais teisės aktais, reguliuojančiais šią sritį.

**VI SKYRIUS**

**BAIGIAMOSIOS NUOSTATOS**

30. Globos namai atsako už kokybišką intensyvios krizių įveikimo pagalbos Krizių centre paslaugų teikimą.

31. Visi dokumentai saugomi Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais. Duomenų subjektų teisės įgyvendinamos Reglamento (ES) 2016/679 ir duomenų valdytojo, į kurį kreipiamasi, nustatyta tvarka.

32. Visi kilę klausimai ar ginčai sprendžiami Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

**DĖL INTENSYVIOS KRIZIŲ ĮVEIKIMO PAGALBOS PASLAUGŲ TEIKIMO PASVALIO RAJONO GRŪŽIŲ VAIKŲ GLOBOS NAMŲ ŠEIMOS KRIZIŲ CENTRE TVARKOS APRAŠO PATVIRTINIMO**

2022 m. lapkričio 10 d.

Pasvalys

1. **Sprendimo projekto rengimo pagrindas.**

Lietuvos Respublikos socialinių paslaugų įstatymo (toliau – Įstatymas) 13 straispnio 1 dalyje nustatyta, kad savivaldybės atsako už socialinių paslaugų teikimo savo teritorijos gyventojams užtikrinimą planuodama ir organizuodama socialines paslaugas, kontroliuodama bendrųjų socialinių paslaugų ir socialinės priežiūros kokybę. Taip pat šiuo įstatymu įteisintas socialinės priežiūros akreditavimas ir nustatyta, kad nuo 2022 m. sausio 1 d. teikiama tik akredituota socialinė priežiūra.

Pasvalio rajono savivaldybės administracijos direktoriaus 2021 m. gruodžio 28 d. įsakymu Nr. DV-813,,Dėl teisės teikti akredituotą socialinę priežiūrą suteikimo“ Pasvalio rajono Grūžių vaikų globos namams 3 (trejiems) metams suteikta teisė teikti akredituotą socialinės priežiūros paslaugą – intensyvi krizių įveikimo pagalba.

1. **Sprendimo projekto tikslai ir uždaviniai.**

Sprendimo projektu siūloma patvirtinti Intensyvios krizių įveikimo pagalbos paslaugų teikimo Pasvalio rajono Grūžių vaikų globos namų Šeimos krizių centre tvarkos aprašą (toliau – Aprašas), kuriuo vadovaujantis paslaugas galėtų gauti ne tik Pasvalio, bet ir kitų rajonų gyventojai, patekę į krizinę situaciją. Šiuo metu Šeimos krizių centre įrengta 12 kambarių, kuriuose gali gyventi 32 asmenys. Vienu metu tiek asmenų (Pasvalio rajono gyventojų) Šeimos krizių centre negyvena (per metus vidutiniškai gyvena apie 50 paslaugų gavėjų).

Vadovaujantis Aprašu Šeimos krizių centre, esant laisvų vietų, trišalės sutarties pagrindu galėtų apsigyventi bei gauti intensyvios krizių įveikimo pagalbos paslaugas ir kitų rajonų gyventojai.

1. **Kokios siūlomos naujos teisinio reguliavimo nuostatos ir kokių rezultatų laukiama.**

Patvirtinus Aprašą ir juo vadovaujantis, paslaugos, jų forma, skaičius ir teikimo dažnumas bus parenkamas individualiai ir paslaugos teikiamos konkrečiam paslaugų gavėjui taip, kad užtikrintų asmens geriausius interesus, atitiktų jo poreikius, kylančius dėl krizinės situacijos ir padėtų sėkmingai ją spręsti.

Esant laisvų vietų Šeimos krizių centre teikiama intensyvi krizių įveikimo pagalbos paslauga kitų rajonų šeimoms ar asmenims atsidūrusiems krizinėje situacijoje, sudarytos sutartys su kitomis savivaldybėmis dėl šių paslaugų apmokėjimo.

1. **Skaičiavimai, išlaidų sąmatos, finansavimo šaltiniai**.

Sprendimo įgyvendinimui papildomų lėšų nereikės.

1. **Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

1. **Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Priimti papildomų teisės aktų nereikia. Socialinės paslaugos – apgyvendinimas krizių centre kaina patvirtinta Pasvalio rajono savivaldybės tarybos 2022 m. kovo 30 d. sprendimu Nr. T1-53 „Dėl socialinių kainų nustatymo“.

1. **Sprendimo projekto antikorupcinis vertinimas.**

Sprendimo projekto antikorupcinis vertinimas atliktas.

1. **Sprendimo projekto iniciatoriai ir** **asmuo atsakingas už sprendimo vykdymo kontrolę.**

Socialinės paramos ir sveikatos skyrius, Grūžių vaikų globos namai. A**tsakingas už sprendimo vykdymo kontrolę asmuo –** Skyriaus vedėja Ramutė Ožalinskienė

Vyriausioji specialistė Danguolė Bronislava Brazdžionienė